**FELADATILLUSZTRÁCIÓ**

Differenciált fejlesztés heterogén tanulócsoportban tanítási-tanulási stratégia (**DFHT**)

|  |  |
| --- | --- |
| **A dokumentum készítőjének neve:** | Merczel Mónika |
| **Műveltségi terület** | Magyar nyelv és irodalom |
| **Tantárgy** | irodalom |
| **Osztály/ csoport** | 8. osztály |
| **Téma/ modul/ tematikus egység** | Klasszikus modernség |
| **Az óra témája** | A XIX.-XX. fordulójának művészeti stílusainak feldolgozása |
| **Az óra cél- és feladatrendszere, típusa** | A témakörrel kapcsolatos ismeretek bővítése mellett a szövegértés fejlesztése, az önálló ismeretszerzés képességének fejlesztése, együttműködési készség fejlesztése, kognitív képességek fejlesztése |
| **Tantárgyi kapcsolatok** | történelem, rajz és vizuális kultúra |
| **Kereszttantervi kapcsolatok** |  |
| **Melléklet** | szövegek, gondolattérkép |
| **Taneszközök** | tankönyv: Irodalom 8. Ofi 2012. füzet, csomagolópapír, filctollak, tablet |
| **Felhasznált források** | <https://www.sulinet.hu/tovabbtan/felveteli/ttkuj/20het/magyar/irod20.html>  <https://hu.wikipedia.org/wiki/Kateg%C3%B3ria:Klasszikus_moderns%C3%A9g>  <https://hu.wikipedia.org/wiki/Nyugat_(foly%C3%B3irat)>  <https://cultura.hu/kultura/charles-dickens-london-aranykora/>  <https://tudasbazis.sulinet.hu/hu/magyar-nyelv-es-irodalom/magyar-nyelv/magyar-nyelv/a-korstilusok/szimbolizmus-impresszionizmus-szecesszio>  <http://www.sgyak.u-szeged.hu/tanar/nyemcsokne/lapok/cb_kapcsolatok.htm> |

|  |  |  |  |  |  |  |  |
| --- | --- | --- | --- | --- | --- | --- | --- |
| **Idő** | **Az óra menete** | **A pedagógus tevékenysége** | **A tanulók tevékenysége** | **Módszerek** | **Munkaformák** | **Kapcsolódás az alprogramokhoz** | **Taneszközök** |
| 1 p | Ráhangolódás | Szerepek egyeztetése. | Csoportba rendeződés, csoportonként | DFHT-KIP | Frontális munka. |  |  |
| 12 p | Fő rész  (csoportmunka) | Feladatok kiosztása.  A csoportok munkájának segítése. | A feladatok csoportonkénti megértése után, az óra anyagához igazodó feladatvégzés. |  | Csoportmunka. | történelem, rajz és vizuális kultúra | tankönyv, szövegek, füzet, csomagolópapír, filctollak |
| 15 p | Fő rész  (csoportok beszámolója) | A beszámoló munkájának segítése.  Értékelés. | Egy gyermek a csoport közös munkája alapján beszámol az elvégzett feladatról. |  | Frontális |  |  |
| 7p | Fő rész (egyéni feladatok) | A gyerekek egyéni munkájának segítése: (igény szerint) | A csoportmunká-ra épülő differenciált feladatok megoldása, egyénileg. |  | Egyéni |  |  |
| 8 p | Fő rész (egyéni beszámolók) | Az egyéni feladatok meghallgatása. Értékelés. | Egyéni feladatok megoldásai-  nak ismertetése az osztállyal. |  | Frontális, egyéni | irodalom |  |
| 2 p | Értékelés | A tanulók csoportos, és egyéni munkájának értékelése.  Egyes tanulók pozitív értékelése, munkájának kiemelése. | A tanár értékelésének meghallgatása, belőle tanulság levonása. |  | Frontális |  |  |

Nagy gondolat: *Minden egész eltörött!*

|  |
| --- |
| Az óra témája a klasszikus modernség korát jellemző művészeti stílusok megismerése, jellemzőinek összefogása. Ez az óra alapozza meg a Nyugat első nemzedékéhez tartozó művészek alkotásainak feldolgozását. |

1. **Csoportfeladat:**

SZIMBOLIZMUS

Olvassátok el figyelmesen a két szöveget, értelmezzétek közösen az olvasottakat. Figyeljétek meg, és a szöveg alapján értelmezzétek a hozzájuk tartozó képeket és az idézeteket!

Készítsetek jól áttekinthető vázlatot magatok és az osztály számára a témából, amelyet bemutattok a többieknek! Magyarázzátok meg, hogyan jelenik meg ez a művészeti stílus a képen és az idézetben!

**Egyéni feladatok (1)**

Tanuló (1):Az olvasottak és a vázlat alapján fogalmazd meg, mit jelenthet/szimbolizálhat a képen látható angyal! (kép címe: A sebesült angyal) Minek lehet szimbóluma egy ilyen lény? Mit tettek vele? Vajon mivel indokolható?

Tanuló (2): Gyűjtsd össze a megbeszéltek alapján a vers jelképeit, próbáld meg értelmezni ezeket!

Tanuló (3): A közös vázlat alapján keresd meg és írd a füzetedbe, hogy szerinted melyik a szöveg tételmondata és melyek a kulcsszavai!

Tanuló (4): Adj címet a vázlatotok alapján mindegyik bekezdésnek!

Tanuló (5): Írd ki a szimbólum szó meghatározását!

1. **Csoportfeladat:**

IMPRESSZIONIZMUS

Olvassátok el figyelmesen a két szöveget, értelmezzétek közösen az olvasottakat. Figyeljétek meg, és a szöveg alapján értelmezzétek a hozzájuk tartozó képet és idézetet!

Készítsetek jól áttekinthető vázlatot magatok és az osztály számára a témából, amelyet bemutattok a többieknek! Magyarázzátok meg, hogyan jelenik meg a művészeti stílus a képen és az idézetben!

**Egyéni feladatok (2)**

Tanuló (1): Az olvasottak alapján írd meg egy impresszionista festő naplójának egyik bejegyzését!

Tanuló (2): Gyűjts érveket a szöveg alapján, miért kövesse egy festő az impresszionista stílust!

Tanuló (3): A szöveg és a megbeszéltek alapján gyűjtsd össze a vers impresszionista jellemzőit!

Tanuló (4): Készíts képet/rajzot az impresszionizmus stílusában!

Tanuló (5): Másold le a vázlatot a füzetedbe!

1. **Csoportfeladat:**

SZECESSZIÓ

Olvassátok el figyelmesen a két szöveget, értelmezzétek közösen az olvasottakat. Figyeljétek meg, és a szöveg alapján értelmezzétek a hozzájuk tartozó képet és idézetet!

Készítsetek jól áttekinthető vázlatot magatok és az osztály számára a témából, amelyet bemutattok a többieknek! Magyarázzátok meg, hogyan jelenik meg a művészeti stílus a képen és az idézetben!

**Egyéni feladatok (3)**

Tanuló (1): Írd le a termet a szecesszió stílusában az olvasottak alapján!

Tanuló (2): Írj levelet egy szecessziós művész nevében a Bécsi művészeti központjának, amelyben indokolod a különválást!

Tanuló (3): Keresd ki az idézett szöveg szecessziós stílusjegyeit!

Tanuló (4): Egészítsd ki, fejezd be a képen látható épületet az olvasottak alapján!

Tanuló (5): Egészítsd ki a gondolattérképet!

1. **Csoportfeladat:**

REALIZMUS

Olvassátok el figyelmesen a két szöveget, értelmezzétek közösen az olvasottakat. Figyeljétek meg, és a szöveg alapján értelmezzétek a hozzájuk tartozó képet az idézetet!

Készítsetek jól áttekinthető vázlatot magatok és az osztály számára a témából, amelyet bemutattok a többieknek! Magyarázzátok meg, hogyan jelenik meg a művészeti stílus a képen és az idézetben!

**Egyéni feladatok (4)**

Tanuló (1): Bizonyítsd az olvasottak alapján a lenti idézetről, hogy a realista stílus jellemző rá!

Tanuló (2): Írd le, szerinted mit akar kifejezni a festő a kép realista ábrázolásmódjával!

Tanuló (3): Készíts összehasonlító táblázatot az olvasottak alapján!

|  |  |
| --- | --- |
| ROMANTIKA | REALIZMUS |
|  |  |

Tanuló (4): Foglald össze néhány mondatban az idézett műben olvasottakat!

Tanuló (5): Másold le a vázlatot a füzetedbe, jelöld pirossal a szerinted legfontosabb információkat!

vázlatát a füzetedbe!

1. **Csoportfeladat:**

Olvassátok el a szöveget, és beszéljétek meg az olvasottakat!

Írjatok jól áttekinthető vázlatot magatok és az osztály számára az olvasottak alapján a Nyugat című folyóiratról!

**Egyéni feladatok (5)**

Tanuló (1): Írj az újságról bemutatkozó cikket a leendő olvasók számára az egyik szerkesztő nevében!

Tanuló (2): Készíts magyarázatot az alábbi kifejezésekhez!

* a költőn ne legyen nemzeti ruha
* nálunk ismeretlen kultúrák befogadása
* a költészet ne avassa tárggyá a nemzet sorsát
* Elvetették a művészet társadalmi hasznosságának elvét.
* …a maguk ízlése és gondolkozása szerint akartak új irodalmat teremteni.

Tanuló (3): Készítsd el a szerkesztők, munkatársak névsorát betűrendben! Jelöld meg a feladatukat, foglalkozásukat!

Tanuló (4): Nézz utána, ki volt a Nyugat címlapján látható Mikes Kelemen!

Tanuló (5): Írd ki a vázlatból a füzetedbe a Nyugat című folyóirat működésének legfontosabb adatait!

Mellékletek:

Szöveg:

*„MINDEN EGÉSZ ELTÖRÖTT”*

SZIMBOLIZMUS



A francia szimbolizmus kialakulása a polgári társadalom fejlődésének nagyarányú kibontakozásával függ össze. A XIX. század közepén megváltozott az életmód, átalakult a kultúra. Egyre nagyobb méreteket öltött az urbanizáció (városiasodás), s ezzel párhuzamosan nemcsak az életkörülmények javultak, hanem nőtt a magány, az emberi élet céltalanságának tudata is. A szimbolizmus bizonyos értelemben reakció a polgári társadalom sajátos pénzen, vagyonon alapuló logikájára.

Az irányzat elnevezése a görög szümbolon (ismertetőjel, jelkép) és a latin symbolum (összevetni, összeilleszteni) szóból ered. A már az ókorban kialakult kifejezés is utalt az elvont jelentéskörre, jelképi értelemre. A jelkép valamilyen gondolati tartalom, elvont eszme, fogalom érzékletes képpel való kifejezése, helyettesítése.

Maga a szimbolizmus kifejezés arra az alapvető világlátásra és alkotói módszerre utal, hogy a költő az ember és világ bonyolultságát nagy erejű, többértelmű, összetett képek sorozatában vagy még inkább rendszerében ragadja meg és ábrázolja. A képek egész életműveken keresztül állandóan bővülő, árnyalódó, sokértelmű rendszere teszi lehetővé, hogy a költészet korábban nem ismert újságként térképezze fel ember és ember, ember és világ kapcsolatát.

+ tankönyv 26. oldal

„Templom a természet: élő oszlopai

idönkint szavakat mormolnak összesúgva;

Jelképek erdején át visz az ember útja

s a vendéget szemük barátként figyeli.

Ahogy a távoli visszhangok egyberingnak

valami titkos és mély egység tengerén,

mely, mint az éjszaka, oly nagy, és mint a fény,

egymásba csendül a szín és a hang s az illat.”

IMPRESSZIONIZMUS

kép: tankönyv 33. oldal Monet: A párizsi Szent Lázár pályaudvar

Az impresszionizmus a modern művészet első jelentős forradalma volt, amely magát az érzéki benyomást, az impressziót rögzítette. Az impresszionisták elsősorban a fény festői voltak, az adott dolgokat úgy ábrázolták, ahogyan adott pillanatban látták, ez az élmény vezette az ecsetjüket. A fény felbontja a színeket, a levegő rezgése elmossa a szilárd körvonalakat, a felületen reflex-hatások vibrálnak. A kritika és a közönség gúnyolódása ellenére szilárdan kitartottak ezen elvek mellett.

Ebből a látásmódból következett a sajátos impresszionista festéstechnika: a vásznon apró, tiszta színfoltokat raktak egymás mellé, amelyek megfelelő távolságból nézve [optikailag](https://hu.wikipedia.org/wiki/Optika) keverednek, és a szemlélőben kiváltják a megfelelő szín-benyomást. A feketét elhagyják, vagy a minimálisra csökkentik. A szobrászatban az impresszionizmus a felfokozott kifejező erőben, a felszín mozgalmas fény-árnyék játékában jelenik meg. Igazán impresszionista szobrásznak szinte csak Rodint tekinthetjük. Nála hiányzik a szilárd szerkezeti váz, a tulajdonképpeni szigorú kompozíció, gyakran rögzíti a mozgást, a hirtelen mozdulatot, a pillanatszerűt, a lebbenőt.

Az irodalomban eszközei között ott találhatóak a színes, varázslatos képek, a [metafora](https://hu.wikipedia.org/wiki/Metafora), a [szinesztézia](https://hu.wikipedia.org/wiki/Szineszt%C3%A9zia), amely a megszemélyesítést és a különböző érzéki benyomásokat olvasztja össze. Szívesen élnek zenei hatásokkal: hangutánzó szavak használatával, formai és rímelési bravúrokkal. A színek, árnyalatok, képzetek használatában az impresszionista festészet hatását vehetjük észre.

A költők, írók a lényegből a jelenséget emelik ki, mert hitük szerint, ha a jelenséget a megfelelő pillanatban ragadják meg, a valóság lényegéig jutnak. Ezért költészetük állandó kísérletezés a pillanat megragadása érdekében. A közlés alapja egy emlékező magatartás, a hangulat, a benyomás, a cselekvés emlékképként idéződik fel.

Szurok Á! hó É:! rőt I! zöld U! kék O! - csak egyszer  
Lehessek titkotok mind elbeszélni bátor!  
Á! - szőrös öv, mely a setét legyek faráról  
Csillog, ha némi vad bűzt belepnek lomha testtel!

Á! árnyak öble! É! hűs párák, tiszta sátor,  
Halk hóvirág, királyi hermelín, jégtűs gleccser!  
I! bíborok, kihányt vér, kacagógörcs a keccsel  
Vonagló női ajkon, ha düh rándítja s mámor!

Ú! - az isteni tenger nyúgodt, gyürűző tánca,  
Nyájjal hintett fenyér csöndje, tudósok ránca  
A békés homlokon, mit alchimia tép föl, -

Ó!: - szörnyü harsonák, mik ítéletre zengnek,  
És Csönd, melyben világok és angyalok kerengnek,  
Oméga! - viola sugár az Ő szeméből!

SZECESSZIÓ

A **szecesszió** kivonulást, elkülönülést jelent, utalva arra, hogy 1897-ben [Bécsben](https://hu.wikipedia.org/wiki/B%C3%A9cs) negyvenkilenc művész kivonult a városi művészeti központból, hogy új művészetet teremtsen. A [századforduló](https://hu.wikipedia.org/wiki/Sz%C3%A1zadfordul%C3%B3) jellegzetes képző- és iparművészeti, valamint irodalmi irányzata.

A szépirodalmi szecesszióban elsőrendű szerep jut az szépségnek, az események és cselekmények részletekbe menő ábrázolásával szemben. Az irodalmi műveket nagyvonalú, laza szerkesztés, bővített mondatok, jelzőhalmozás, allegóriák, hangulati túlfűtöttség, finomság jellemzi.

 "Beléptek a fehér szobába, ahol egy karosszékben álmodott egy fehér lélek ...A nagy szoba mindenfelé - de mind fehér alapszínű - függönyök és mozgatható falak segedelmével búvóhelyekre, fülkékre, … - és oly tiszta - nyugvóhelyekre volt osztva. Az egyik sarokban fehér faráccsal körülvett szép kert ... Fehér viola nyílott benne ... A szoba bágyadt, ragyogó, szomorú és diadalmas fehérségében a selymek, régi és új szövetek, az aranyozott fehér bútorok, állatszőrök, csipkék és virágok egy alapszínében az asszony volt a legfehérebb."



+ tankönyv 9. oldal

 REALIZMUS

A realizmus a pillanatnyi jelenségekkel, a felszín tünékenységével szemben a valóság lényeges elemeit hangsúlyozza. A lényegi összefüggések sűrített kidomborítása céljából elkerüli a véletlenszerű elemeket, és mondanivalóját tömöríti. A tájfestésben részletmentesen, összefogottan, nagy egységekben adja vissza az eléje táruló valóságot, és gondja van a belső lényeg érzékeltetésére is.

A realista ábrázolás elfordult a romantikától. A hősi, kalandos témákat felváltotta a mindennapi élet pontos, érzelemmentes bemutatása. Egyszerű emberek, kőtörők, parasztok, kétkezi munkások jelennek meg, mint társadalmi osztályuk jellegzetes képviselői. Az ábrázolásmód a természethez hű kifejezésformákat, a valóság pontos ábrázolását honosította meg.

A realizmus alapvető sajátossága, hogy nem bírál, csak megmutat.

További jellegzetessége, hogy a valóság bemutatásához az egyik legegyszerűbb eszközt, a hosszas, részletező leírásokat választja. Minden apró részletet nagy műgonddal részletez. Cselekményvezetése egyenes vonalú, a romantikából ismert epizódok, mellékszálak kimaradnak a realizmusból. „Hősei” hétköznapi emberek, hétköznapi tulajdonságokkal bíró *típusok.* A cselekmények izgalma helyett a főhős lelkét ábrázolja

Egyházközségünkben szép számmal akadnak hölgyek által alapított jótékonysági egyesületek. Télen, az átázott lábbelik és a folytonos meghűlések időszakában a hölgyek levesosztó Egyesülete, a hölgyek Szénosztó Egyesülete és a hölgyek Takaróosztó Egyesülete siet segítségünkre; nyáron, amikor a csonthéjas gyümölcsök csikarják hasunkat, szenvedésünket a hölgyek házipatikája és a hölgyek Beteglátogató Bizottsága enyhíti; egész évben számíthatunk a hölgyek Gyermekeket Vizsgáztató Egyesületére, a hölgyek Biblia­ és Imakönyvterjesztő Egyesületére, valamint a hölgyek havonta Gyermekágyneműt kölcsönző Egyesületére. Ezek közül az utóbbi kettő tagadhatatlanul a legfontosabb; azt ugyan nem mi döntjük el, hogy hasznosabbak-­e a többi egyesületnél, viszont bátran és ünnepélyesen kijelenthetjük, hogy ezek nagyobb kavarodást és felfordulást okoznak, mint az összes többi együttvéve…

A Nyugat című folyóirat

Az **1908 és 1941** között kiadott *Nyugat* szerkesztőségében azok léptek fel, akik már évek óta a magyar irodalom megújítását kívánták. Főszerkesztőként Ignotus (eredeti neve: *Veigelsberg Hugó* ) jegyezte a folyóiratot. A lap valódi irányítója Osvát Ernő lett. Fenyő Miksa pedig elsősorban a pénzügyi háttérről gondoskodott. Hatvany Lajos (1880–1961) regényíró és kritikus, az egyik leggazdagabb iparbáró fia, anyagi felelősséget vállalt a*Nyugat*ért.

A *Nyugat* az első pillanattól kezdve a támadások kereszttüzébe került. A hagyományos irodalomeszmény elutasítása, az új művészeti irányok és a nálunk ismeretlen kultúrák befogadása, a megnyilatkozó modern nemzetszemlélet a lap ellen fordította a nép-nemzeti gondolkodásúakat, de még a korábbi miniszterelnököt, Tisza Istvánt is.

Célja a magyar irodalom nyugati szintre emelése volt, így szembefordult a félfeudális ország Petőfi utánzásába süllyedt irodalmával. A Nyugat alkotói nem osztották a nép-nemzeti irány esztétikai felfogását. Kosztolányi elhárította a nemzeti kérdés fontosságát az irodalomban: úgy vélte, „a költőn ne legyen nemzeti ruha”, a költészet ne avassa tárggyá a nemzet sorsát. Elvetették a művészet társadalmi hasznosságának elvét. A művészet szerintük az emberrel, a költővel kell foglalkozzon. Az egyén önállóságát tartották fontosnak. A költészet igazi birodalmának a szépséget vallották. Úgy gondolták, ki kell tágítani a művészet határait, a maguk ízlése és gondolkozása szerint akartak új irodalmat teremteni.

*A Nyugat 1. számának címlapja* 

|  |  |
| --- | --- |
| Móricz Zsigmond, író | Babits Mihály költő/író |
| Juhász Gyula, költő | Tóth Árpád, költő |
| Kosztolányi Dezső, költő/író | Karinthy Frigyes, író |

Kiegészítendő gondolattérkép:

